Pa gevonnis vir moord op seun (4)Argieffoto. ŉ Pa wat sy vierjarige seun verskeie kere met ŉ besemstok geslaan, hom met ŉ sigaret gebrand, sy kop teen ŉ muur geslaan en uiteindelik sy dood veroorsaak het, is in die Palm Ridge-hooggeregshof in Johannesburg gevonnis. Regter Thami Makhanya het Jimmy Boesak (35) tot 16 jaar tronkstraf gevonnis vir die moord op sy seun, Vee-Jen Caleb Ouman, op 31 Augustus 2017. Boesak is ook vroeër vandeesweek skuldig bevind op aanklagte van aanranding en aanranding met die doel om ernstig te beseer. “Die hof neem die erns van hierdie misdade en die belange van die samelewing in ag,” het Makhanya tydens die vonnisoplegging gesê. Boesak het tydens die verhoor erken dat hy Vee-Jen in die maag geslaan het, ŉ belt en haarborsel gebruik het om hom mee te slaan en hom met ŉ vuurhoutjie gebrand het. Staatsaanklaer Rolene Bester het egter bewys dat Boesak ook ŉ besemstok gebruik het om die seuntjie te slaan, sy kop teen ŉ muur geslaan het en ŉ sigaret gebruik het om hom mee te brand. “Die misdade waaraan die beskuldigde skuldig bevind is, is ongetwyfeld ernstig. Wat die misdaad nog erger maak, is dat die slagoffer ŉ kind was. Hierdie hof het ŉ verpligting om kinders te beskerm. Hy was duidelik ŉ maklike teiken.” Makhanya het verder gesê kindermishandeling is ŉ sindroom of ŉ siekte waarvoor daar geen kuur is nie en pa’s is veronderstel om ŉ natuurlike instink te hê om hul kinders te beskerm. Boesak het beweer hy het die vierjarige mishandel omdat hy vermoed het dat hy betrokke was by seksuele aktiwiteite met ander kinders. Vee-Jen het dit ontken, maar dit het Boesak nie oortuig nie. Makhanya het gesê dit lyk asof Boesak ŉ obsessie hieroor ontwikkel het tot op ŉ punt waar hy ander seuns geïdentifiseer het wat hy geglo het ook by die aktiwiteite betrokke was. ŉ Verpleegster het bevestig dat ŉ vierjarige nie by seksuele aktiwiteite betrokke kan wees nie. Boesak se dogter, nou vier jaar oud, het tydens die verhoor getuig sy het gesien hoe haar pa haar broer met ŉ besem slaan, hom met ŉ sigaret brand en sy kop teen ŉ muur slaan. Dit het tydens die vonnisverrigtinge aan die lig gekom dat Boesak op ŉ jong ouderdom herhaaldelik deur ouer seuns gemolesteer is, maar Makhanya het gesê dit is nie ŉ verskoning vir wat hy gedoen het nie. “Die beskuldigde het reeds ŉ jaar in die tronk as verhoorafwagtende deurgebring. Hierdie tydperk word in ag geneem.” Vee-Jen se ma, asook ander familielede van Boesak, was in die hof teenwoordig.